text: Fredericia: Skærer 75-80 mio. i budgettet
  19 august 2014 kl. 06.08
  75-80 mio. kroner. Så meget skal udvalgene i Fredericia kommune spare, efter at byrådets partier mandag gav borgmesteren grønt lys til at iværksætte en massiv spareplan. Det kommer til at kunne mærkes, siger borgmesteren.
  Udvalgene i Fredericia kommune skal skære helt ind til benet. Borgmester Jacob Bjerregaard (S) har fået byrådets partiers opbakning til at skære drastisk i kommunens udgifter i 2015. I alt skal udvalgene finde 75-80 mio. kroner i besparelser.
  - Der er ubalance i budgettet for 2015, som det tidligere byråd har sendt videre til os. Nu må vi så bringe balance i regnskabet, siger Jacob Bjerregaard til TV SYD.
  Det er endnu uvist, hvor pengene skal findes, men det kan ikke undgås at gå ud over borgerne.
  - Vi vil finde nogle af pengene på effektiviseringer, men det er klart, at borgerne vil kunne mærke et lavere serviceniveau, siger borgmesteren.
  